Title: คำสั่งหัวหน้าคณะรักษาความสงบแห่งชาติ ที่ 32/2558 เรื่อง การแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อม

คำสั่งหัวหน้าคณะรักษาความสงบแห่งชาติ

คำสั่งหัวหน้าคณะรักษาความสงบแห่งชาติ
ที่ ๓๒/๒๕๕๘
เรื่อง
การแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อม

โดยที่สำนักงานส่งเสริมวิสาหกิจขนาดกลางและขนาดย่อมเป็นหน่วยงานที่มีบทบาทสำคัญในการขับเคลื่อนการพัฒนาวิสาหกิจขนาดกลางและขนาดย่อม
เพื่อกระตุ้นให้เกิดการพัฒนาทางเศรษฐกิจของประเทศตามนโยบายของรัฐบาล
แต่โดยที่ในปัจจุบันสำนักงานฯ
ไม่อาจดำเนินการแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อม
เนื่องจากมีปัญหาเกี่ยวกับข้อกฎหมายและระเบียบที่เกี่ยวข้องบางประการอันทำให้เกิดข้อจำกัดในการสรรหาบุคคลที่มีความรู้ความสามารถที่เหมาะสมเข้ารับหน้าที่ดังกล่าว
ซึ่งหากปล่อยให้เนิ่นช้าไปจะทำให้กลไกการขับเคลื่อนการพัฒนาวิสาหกิจขนาดกลางและขนาดย่อมตามนโยบายของรัฐบาลไม่สามารถดำเนินการได้อย่างมีประสิทธิภาพและก่อให้เกิดผลเสียต่อการพัฒนาระบบเศรษฐกิจของประเทศได้
กรณีจึงมีความจำเป็นเพื่อประโยชน์ในการปฏิรูปราชการแผ่นดินและแก้ไขข้อขัดข้องทางกฎหมาย

อาศัยอำนาจตามความในมาตรา ๔๔ ของรัฐธรรมนูญแห่งราชอาณาจักรไทย
(ฉบับชั่วคราว) พุทธศักราช ๒๕๕๗ หัวหน้าคณะรักษาความสงบแห่งชาติ
โดยความเห็นชอบของคณะรักษาความสงบแห่งชาติ จึงมีคำสั่งดังต่อไปนี้

ข้อ ๑  ให้นางสาลินี
วังตาล ดำรงตำแหน่งผู้อำนวยการสำนักงานส่งเสริมวิสาหกิจขนาดกลางและขนาดย่อม
โดยให้มีวาระอยู่ในตำแหน่งสองปีตั้งแต่วันที่คำสั่งนี้มีผลใช้บังคับ
และหากเห็นว่ามีความจำเป็นเพื่อประโยชน์ในการดำเนินการของสำนักงานส่งเสริมวิสาหกิจขนาดกลางและขนาดย่อม
คณะกรรมการส่งเสริมวิสาหกิจขนาดกลางและขนาดย่อม (เฉพาะกิจ)
ตามกฎหมายว่าด้วยการปฏิบัติหน้าที่ของคณะกรรมการที่แต่งตั้งตามประกาศและคำสั่งของคณะรักษาความสงบแห่งชาติบางฉบับอาจเสนอนายกรัฐมนตรี
เพื่อสั่งให้ขยายระยะเวลาการดำรงตำแหน่งได้ตามความเหมาะสมแต่ไม่เกินสองปีหรือจะให้พ้นจากตำแหน่งก็ได้

ข้อ ๒  ให้ประธานกรรมการส่งเสริมวิสาหกิจขนาดกลางและขนาดย่อม
(เฉพาะกิจ) ตามกฎหมายว่าด้วยการปฏิบัติหน้าที่ของคณะกรรมการที่แต่งตั้งตามประกาศและคำสั่งของคณะรักษาความสงบแห่งชาติบางฉบับ
เป็นผู้พิจารณากำหนดรายละเอียดในสัญญาจ้าง
รวมทั้งอัตราเงินเดือนและประโยชน์ตอบแทนอื่นของผู้อำนวยการสำนักงานส่งเสริมวิสาหกิจขนาดกลางและขนาดย่อมที่ได้รับแต่งตั้งตามคำสั่งนี้

ข้อ ๓  เมื่อคณะรักษาความสงบแห่งชาติสิ้นสุดลงตามบทบัญญัติแห่งรัฐธรรมนูญแล้ว ให้ผู้อำนวยการสำนักงานส่งเสริมวิสาหกิจขนาดกลางและขนาดย่อมที่ได้รับแต่งตั้งตามคำสั่งนี้พ้นจากตำแหน่งและให้ดำเนินการเพื่อให้มีการแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อมตามกฎหมายว่าด้วยการนั้นต่อไป
ให้ผู้อำนวยการสำนักงานส่งเสริมวิสาหกิจขนาดกลางและขนาดย่อมที่พ้นจากตำแหน่งตามวรรคหนึ่ง
ยังคงปฏิบัติหน้าที่ต่อไปจนกว่าจะมีการแต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อมตามกฎหมายว่าด้วยการนั้น
และเมื่อได้แต่งตั้งผู้อำนวยการสำนักงานส่งเสริมวิสาหกิจขนาดกลางและขนาดย่อมแล้ว
ให้คำสั่งนี้เป็นอันยกเลิก

ข้อ ๔[๑]  คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

สั่ง ณ
วันที่ ๒๑ กันยายน พุทธศักราช ๒๕๕๘
พลเอก
ประยุทธ์  จันทร์โอชา
หัวหน้าคณะรักษาความสงบแห่งชาติ

ปริยานุช/จัดทำ
๒๓ กันยายน
๒๕๕๘

วริญา/ตรวจ
๒๓ กันยายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๒๒๗ ง/หน้า ๑๐/๒๒ กันยายน ๒๕๕๘